葭灰应律赋（以四时运行应候不差为韵）
王起 (Tang)
葭灰阳物。铜管阴类。阳物以健动为宜。阴类以虚受为器。一则本乎天。一则通乎地。因时出矣。本乎天者亲上。乘气泄焉。通乎地者启閟。感两仪以成道。应六管而为事。明夫律通则气来。灰动则时至。知昼夜之迭代。表子午之更位。辨方辨卦。乃立节而为八。定至定分。故均气以为四。于是圣人设矣。君子用之。于以则地气。于以奉天时。仲夏将临。则蕤宾设候。孟秋既届。乃夷则应期。大吕具实。而冬穷于丑。太簇己散。而春蠢于寅。可谓自微形著。有条不紊。明天道之大备。则帝道之广运。且夫范金以为律。当其空有律之明。燔葭以为灰。当其动用灰之轻。律之空其或吐或纳。灰之轻则有虚有盈。由是识坤德之顺静。探乾德之游行。其入也柔顺。其出也刚胜。或处阳而阴生。或在阴而阳孕。见律中而灰动。知地感而天应。如此。神可以穷。数可以究。事可得而待。时可得而候。是以圣人执兹一柄。形被九有。时寒暑之往来。辨昏明之妍不。夫物之妙用。则感于无为。物或不爽。则应用无差。彼葭灰之造微。与天地而宜契。我皇敬授不忒。故能燮理无亏。